​ເກີດໄຟໄໝ້​ເກືອບ​ຮອດ 6,000 ແຫ່ງໃນຈີນ ພາຍໃນ 32 ຊົ່ວໂມງທໍາອິດ ຂອງການສະຫຼອງກຸດຈີນ
​ຂ່າວຊິນຫົວກ່າວວ່າ ມີ 2 ຄົນເສຍຊີວິດ ແລະອີກ 223 ຄົນໄດ້ຮັບຄວາມບາດເຈັບ ຍ້ອນ​ໄຟ​ໄໝ້ໃນນະຄອນຫຼວງ Beijing ໃນລະຫວ່າງການສະຫຼອງ ເທດສະການປະຈໍາປີ.
ສື່ທາງການຂອງຈີນລາຍງານວ່າ ໄດ້ເກີດໄຟໄໝ້ໃນທົ່ວ ປະເທດ ເກືອບຮອດ 6,000 ແຫ່ງ ພາຍໃນ 32 ຊົ່ວ ໂມງທໍາອິດຂອງເທດສະການບຸນລະດູບານໃໝ່ປະຈໍາປີ ຫລືກຸດຈີນນັ້ນ ລາຍງານຂ່າວໄດ້ອ້າງກະຊວງຮັກສາຄວາມປອດໄພຂອງ ສາທາລະນະຊົນທີ່ ກ່າວໃນວັນຈັນມື້ນີ້ວ່າ ໄຟໄໝ້ຫລາຍໆ ບັ້ນແມ່ນໄດ້ເກີດຂຶ້ນຈາກການຈູດບັ້ງໄຟດອກ ຫລືໝາກກະ ໂພກຢ່າງບໍ່ຖືກຕ້ອງ ໃນການສະຫຼອງເທດສະການບຸນກຸດ ຈີນປະຈໍາປີນັ້ນ ບັນຫາດັ່ງກ່າວແມ່ນຍິ່ງຮ້າຍແຮງຂຶ້ນຍ້ອນ ສະພາບຄວາມແຫ້ງແລ້ງຢູ່ໃນພາກເໝືອແລະພາກກາງຂອງ ຈີນ ຊຶ່ງມີບາງແຂວງໄດ້ປະສົບກັບໄພແຫ້ງແລ້ງ ຢ່າງຮ້າຍ ແຮງສຸດໃນຮອບ 60 ປີ ອົງການຂ່າວຊິນຫົວຂອງທາງການຈີນກ່າວວ່າ ໄດ້ມີ 2 ຄົນເສຍຊີວິດ ແລະອີກ 223 ຄົນໄດ້ຮັບຄວາມບາດເຈັບ ຍ້ອນໄຟໄໝ້ໃນນະຄອນຫຼວງ Beijing ໃນໄລຍະມື້ເຄິ່ງຂອງການສະຫຼອງກຸດຈີນ ຊຶ່ງໄດ້ ເລີ່ມຂຶ້ນຕັ້ງແຕ່ວັນພຸດແລ້ວ ເປັນຕົ້ນມາ ຫ້ອງການການຄວບຄຸມອັກຄີໄພຂອງກະຊວງດັ່ງກ່າວເວົ້າວ່າໃນປີກາຍນີ້ ມີລາຍງານວ່າ ໄດ້ເກີດໄຟໄໝ້ຂຶ້ນເກືອບຮອດ 7,500 ກໍລະນີ ໃນການສະຫຼອງເທດສະການນີ້ ທັງໝົດ 7 ມື້ນັ້ນ